Ja, man skal lige vænne sig til tanken om, at det er i orden at sætte sig bag rattet uden at have kørekortet med. Men dine børn har ret i, at versionen på din mobil er lige så gyldig som det fysiske kort. Dog gælder mobilversionen kun inden for landets grænser, så ude på vejene i EU, skal du have det rigtige kort med. Personligt har jeg altid det fysiske kort med mig, fordi det er mere ”driftsikkert”. Ved den digitale version kan flere ting gå skævt. Først og fremmest skal der naturligvis være strøm på mobilen, og alle kan risikere at ende med et fladt batteri. Dels skal skærmens lysstyrke kunne skrues nok op, så QR-koden kan scannes af politiet. Det kan være lidt mere besværligt, hvis man har et lag beskyttelsesglas på sin mobil. Det kan også volde problemer med at scanne, hvis skærmen på mobilen er revnet eller krakeleret. Heldigvis er det – indtil videre – frivilligt, om bilister viser et fysisk eller digitalt kørekort. For mig er den digitale version et fint supplement, men det fysiske kort er mit primære. Jeg håber, at du finder den løsning, der passer dig bedst.